- Acts
- <
- 23
- >

23
1 Paul-el-anem Sanhedrin Council-areny-rnem arek, artewentyel arlkemel, “Atyenh-rnem, ayeng Akngeyek arraty innga awelhenh.”
2 Artwa irrpety Paul-itwek rtnek. Atyetyart Ananias-el renh-rnem ilanthek, Paul renh arrakert atwetyek. 3 Paul-el-anem Atyetyart ilkwa ilek, “Akngeyel ngenh atweyenh, ngan artwa irrtywerrey-angker, Moses-kenh-angkwarr apentey-angenhan, ntwarl artwernem ilanthek ayenh atwetyek.”
4 Rernem-anem Paul renh ilek, “Ntwa nyerrirremel iley-angenh! Nga Akngey-kenh tyaty atyetyart ilkwek apmwel-areth angkeyel!”
5 Paul ilelhek, “Atyenh-rnemay, atha renh ywemek, alhengk-arey-angenh! Atyetyart ikwer Akngey-kenh angka aynteyel, atyetyartek apmwel-areth angkey-angenh.”
6 Paul-el artwa renh-rnem iterl-arek, rernem Sadducee-rnem-then artwa Pharisee-rnem-then. Paul ilelhek, “Ayeng artwa Pharisee. Akngey atyenh artwa Pharisee arrpemarl. Ingwer-rnem ayenh atwetyek ilkelheyel, atharl Akngey renh tnakeyel-kety, ra ipmepenh akwentelhiley-angker.”
7 Sadducee-rnem-then Pharisee-rnem-then rernem awek-penh, rernem ilterrek-anem. 8 Artwa Sadducee-rnemel akalty-anthenh ingwer-rnem ipmepenh nthakenh akemirrey-angenh, angel-rnem aney-angenh arrangkw, itnweng-rnem aney-angenh arrangkw. Artwa Pharisee-rnemel akalty-anthenh, ipmepenh ingkerrenh akemirreyenh, angel-rnem inngarl aneyel itnweng-rnem inngarl aneyel arrpemarl. Sadducee-rnem-then Pharisee-rnem-then artewentyel-anem ilterrek. 9 Ikwer-penhan artwa court-areny Pharisee-rnem, alakenh arlkek ikwer, “Artwa nhan arlarl, mwerrarl! Angel-el renh ilek apek, itnwengel apek renh ilek.”
10 Rernem inngan aleth-antey atwerrenharl-kety, atyetyart ra aterirrek. Alakenhaym ra ahelengkw-rnem ilanthek, Paul renh inerl-alhemel warl rlterrk-warl ilarr-akwernetyek.
11 Ingwa ingwerelan Ingkart-anem Paul ikwer-itwel rtney-alhek, renh ilek, “Aterirrey-angenh ana! Nga kel Jerusalem-areny-rnem angka atyenh ilek. Ngkweng-anem aynteyel Rome tawen-areny-rnem angka atyenh akalty-anthetyek.”
Jew-rnem angkerreyel Paul renh ipmek atwetyek
12 Kel Ingwepenh-anem Jew-rnem anyentirrek, angkerretyek. Rernem ilerrek, “Arlkwey-angenh-antey antywey-angenh-antey alerl anwantherr Paul renh-tangkwel ipmek atwetyek. Atwenty-penhelant arlkwetyek, antywetyek.” 13 Artwa 40 alakenh angkerrenh. 14 Ikwer-penhan rernem tyaty-areny atyetyart-rnem artwa ampwernem-warl-then alhemel, “Aray anwantherr arlkwey-angenh antywey-angenh, Paul atwenty-penhant! 15 Arrantherr Sanhedrin Council-warl-then ahelengkw atyetyart ingwer-warl angka thwenetyek, Paul arrekantherr-warl atnwenhey-alhetyek, atyetyartel-anem Paul renh arraty-angkwarr ayernetyek. Rernem renh nhewarl-anyem atnwenhey-alenty, anwantherr renh ipmek-anem irrtyert-atwem.”
16 Paul-kenh ampelikw awek rernemarl ikwerarl tyel-angkerrenh, renh ipmek atwetyek. Ranem Atyetyart-rnem warl-warl aylpemel, Paul ikwer ilek. 17 Paul ranem atyetyart anyentek yangkelhek, renh ilek, “Anthety nhenh atnwenha, atyetyart irlkentyek-artwey Claudius ilkwewarl ra iletyek.” 18 Atyetyart ra anthety renh atnwenhek, ratherr angkerretyek. Ra atyetyart irlkentyek-artwey renh ilek, “Paul-el artwa anthety nhenh thwenek, atyeng-angkwarr, renharl Paul-el thwenek.”
19 Ranem anthety renh anyelkel ayernek, “Ilek ntwa atyeng iletyek nga apetyek?”
20 Anthety ra atyetyart ilkwa renh ilek, “Jew-rnem angkerrenh, Paul renh ipmek atwetyek. Rernem-anem ingwepenh angka ngkweng-warl thweneyenh. Ntwa Paul renh Sanhedrin Council-warl atnwenhetyek, rernem renh arraty-angkwarr ayernetyek. 21 Nga ikwer-rnem awelhey-angenh anetyek. Aray, artwa 40 irlkenty ikwer mpwelheyel, renh ipmek irrtyert atwetyek. Artwa rernem angkerrenh arlkwey-angenh antywey-angenh anetyek, Paul rernem atwenty-penhelant arlkwetyek, antywetyek. Rernem lyert mpwelheyel angka ngkwenh awetyek.”
22 Atyetyart irlkentyek-artwey ranem anthety renh ilek, “Angka nhenh ntwa atyeng ilek, nthakenh ingwer-rnem iley-angenh.” Ranem anthety renh thwenek.
Atyetyartel Paul renh Felix-warl thweneyel
23 Atyetyart ranem atyetyart atherrek yangkelhek. Ra renh-atherr ilek, “Mpwelanth arrpemarl atnengkilem, ahelengkw atyetyart 70 nanth-akert-rnem 200 ingwer-rnem irrtyart-awarr-rnem-then, ahelengkw 200 ingwer-rnem-then, nayp arreylp-awarr-rnem-then. Mpwelanth Atyetyart-rnem Caesarea tawen-warl alhetyek. 24 Ikwer-penhan Paul nanth-warl tywenemel renh atyetyart nhernem-angkwarr Felix-warl alhetyek, atyetyart ilkwewarl.”
25 Atyetyart ranem pip renh ingkwernek, ratherr Felix renh anthetyek. 26 “Felix-ay, atha ngenh tnakem. Ayengan Claudius, athan pip ngkweng ingkwerneyel. 27 Jew-rnemel artwa nhenh renh anterrkwek. Rernem renh ipmek atwetyek irrek. Atha awek ra Rome-areny aneyel. Alakenh-anyem ayeng atyetyart-rnemek arrkngert angkek, renh itethilemel. 28 Athanem renh Sanhedrin Council-warl atnwenhek, renh-rnem ayernetyek, ‘Ilek-they arrantherr artwa nhenh ipmek atwetyek ilkelheyel?’ 29 Ayeng akalty, atharl renh-rnem awekarl, rernemarl ikwer angkerrenh ipmek atwetyek, tyayl-warl akwernetyek. Artwa ran arlarl. 30 Atha awek arrpemarl rernem ipmek atwetyekarl angkerrenh. Alakenh-anyem atha renh ngkweng-warl thwenek. Athantey arrpemarl Jew-rnem Atyetyart-rnem-then rernem ngkweng-warl alhetyek, rernem ngkweng-itwek-anem anngetherr ayntarrp-ilemel iletyek.”
31 Ahelengkw-rnem awelhek. Ingwel Paul rernem Antipatris tawen-warl akngek. 32 Ingwepenh ingkel apetyek-rnem rernem Jerusalem-warl-anem alpek. Ahelengkw nanth-akert-rnemel Paul renh anper-antey akngek Caesarea tawen-warl 33 Rernem pip Felix renh anthek. Rernem Paul renh anthek ikwer-rnem.
34 Pip renh reytemilek-penh, Felix-el Paul renh ayernek, “Apmer nthenh-areny ngan?”
Paul ilelhek ikwer-warl, “Ayeng ahern Cilicia-areny.”
35 Felix-el-anem renh ilek, “Alerl-antey awetyek artwa ingwer-rnem apetyentyelant, ayntarrp-iley-angker-rnem.” Ranem ahelengkw ikwerenh-rnem ilanthek, rernem Paul Herod-kenh warl-itwek atnyenetyek alerl-antey.

- Acts
- <
- 23
- >

© 2009 Wycliffe Bible Translators