- Exodus
- <
- 10
- >

10
INGKARTel intelty akngerr thweneyel Egypt-warl
1 INGKARTel Moses ilek, “Pharaoh-warl angketyek alha. Atha renh warrkenh-rnem-akert awerrelek, ayeng arawerrng rlterrkel iylparrernelhetyek ikwer-rnem-itwek. 2 Atha renh-rnem atwem-penh, arrantherr ayenh iterl-arayntetyek, ayengan INGKART inngarl aneyel, akngey-arrpantey-rnem ikwer-rnem-kenh arrangkwarl. Ingkern-penhel-rnem ayenh iterl-arayntetyek arrpemarl, aler-rnem-then arrengey-rnem-then artartey-rnem-then rernem ilerrerl-anetyek ingkern-theyarl, Egypt-areny-rnem atha atwek arawerrng rlterrk-akertel.”
3 Moses Aaron-then Pharaoh-warl angketyek alhek. Warl ilkwa ikwerenh-warl aylpenhek, ratherr Pharaoh ikwer-warl angkey-alhek-anem, “Alakenh-anyem INGKART anwernekantherrenh ngkweng-warl angketyek, ‘Nga atyeng arleng-alenty awelhey-angenh, ngap tnakelheyelant. Atyenh-rnem apmer arlpaw-warl alhetyek, aker tyenkerr rernem ayenh arrtyemel anthetyek, atyeng inkwerelhemel. Ikwer-rnem arrngert angkey-angenh, tyarlewa renh-rnem! 4 Ngarl arrngert angkenty, ntwa atyenh-rnem antwerrkenty, intelty-rnem akngerr atha thwenem apmer ngkwenh-warl ingwepenhan. 5 Inteltyel-rnem ingkerrenh arteyenh apmer Egypt-itwek. Nthakenh ahern arey-angenheleyenh, inteltyel-rnem artem-kety. Apertewel atwek-penh amern weyt irrpetyap-anem lyapenh. Intelty-rnem apetyeyenh, amern weyt ingkerrenh arlkweyenh, alperr-then ingkerr-antey. 6 Intelty-rnem warl ngkwenh-warl aylpeyenh, warl warrkenh-rnem-kenh-warl-then, warl Egypt-areny-rnem-kenh-warl-then, warl ingkerrenh-warl. Arrwekelenyel-rnem alakenh intelty akngerr innga arey-angenh. Egypt-arenyel-rnem alakenh arey-angenh, arrangkw. Aleyant-anem areyenh.’ ” Alakenh Moses Pharaoh-warl angkek, intwemel alpek-anem.
7 Warrkenh-rnem ikwerenh Pharaoh ikwer-warl angkek-anem, “Moses nhenhan anwenhantherrenh kwantheyelan. Ra apmwel-areth anwenhantherrenh mpwareyel, apmer nhenh-itwek. Ilek-anem nga menty angkeyel Moses-ekan? Israel-kenh-rnem tyarlewa apmer nhenh-they, rernem arlpaw-warl alhetyek, INGKARTek Akngey ikwer-rnem-kenhek tnakemel inkwerelhetyek. Ntwa iterl-areyel, ra apmer nhenh Egypt kel apmwelek.”
8 Kel warrkenh-rnem alhek, Moses Aaron-atherr ikngwerl-alpek. Pharaoh angkek ikwer-atherr, “Ya! Kel alhenherr-arey apmer arlpaw-warl, tnakemel inkwerelhetyek INGKARTek Akngey arrekantherrenhek. Atha arrenhantherr menty tyarlewem, arrngert angkey-angenh-anem. Kel angwenharlap apmer arlpaw-warl alhem. Akngerr?”
9 Moses ikwer-warl angkek, “Anwernantherr ingkerrenh, artwamp-rnem artwa akely-rnem-then, arelh-rnem-then ampernem-then, pwelek-rnem-then yep-yep-rnem-then ingkerrenh-antey. Anwernantherr apmer arlpawel aney-alhemel, kwenty anwernantherr atnyeneman, INGKARTek inkwerelhetyek.”
10 Pharaoh Moses-warl angkek, “Arrangkwaw! Athan arrenhantherr tyarlewenty arelh-rnem-then ampernem-then-angkwarr, arrantherrap apey-alpekerr, atwetyek anenhantherr ingkerr Egypt-itwek. Mwanty atyeng awelhenherr-atherr, ament iylpelant awey-angenh. Ayeng mwerr-weny arrekantherr anem. Arrantherr arelh-rnem ampernem-then atnwenheynetyek apek? Arrangkwaw! Nthakenh atha renh-rnem tyarlewey-angenh. 11 Arrangkw. Artwernemant apmer arlpaw-warl alhenherr-arey, INGKARTek tnakemel inkwerelhetyek. Alakenh-anyem mpwelan arrwekel-antey ayernenh. Arelh-rnem-then ampernem-then artenyarl anayntem!” Pharaoh-kenh warrkenh-rnem rernem Moses-atherr Aaron-atherr warl-they irrentek-anem.
12 Ikwer-penhan INGKARTel Moses ilek, “Akwa irrwerlela alker-warl-athek, Egypt apmer ingkerrenh-angkwarr. Intelty akngerr-anem apetyeyenh Egypt ikwer-warl, ingkerrenh-angkwarr arteyenh. Apertewel atherrk atwek-penh, atherrk intweyneyel angkep arrpemarl. Inteltyel-rnem alperr-rnem atherrk ingkerr arlkwem.”
13 Kel Moses-el irrertety ikwerenh inek, Egypt apmer arrpanenh-warl alhel-arek. INGKARTel alherrp ilkwa akngerrakw-they thwenek. Alherrp ra arltel-then ingwel-then aleth innga pwenh. Ingwepenhan alherrp ra intelty akngerr innga akngetyek. 14 Intelty-rnem ahern ingkerrenh artenh, apmer ingkerr artenh, apmer Egypt-itwek. Rernem iterrek, “Aleyant anwantherr arek intelty akngerr innga.” Aley anwantherr arey-angenh arrpemarl intelty akngerr innga. 15 Intelty-rnem atnarnpem ahernel. Ahern irrpwerl inngirrek. Apertewel atwekarl-penh, atherrk-rnem arwerl-rnem angkep lyaperrenh. Inteltyel-rnem ingkerrenh-antey arlkwek, atherrk-rnem alperr-rnem-then amern-rnem-then. Egypt-itwek arwerl-rnem ingkerr alperr-weny, atherrk-weny, arrangkw-anem ayntek.
16 Pharaoh-el anamerl-antey warrkenh ikwerenh thwenek, Moses-atherr Aaron-atherr ingwerl-alpetyek. Pharaoh angkek ikwer-atherr, “Atha INGKART Akngey arrekantherrenh-angkwarr apmwel-areth mpwarek, mpwelek-angkwarr-then. Ayeng mpwelek awelhey-areny. 17 Atyeng ahelerrey-angenh anenherr-atherr! Tyarlewenherr-atherr ayenh apmwa atyenh-they, awakelhey-angenh, angkep ayenh atwey-angenh! Mpwel INGKART ayernenherr-atherr, intelty ywerrelhiletyek anwekantherr-kety. Arrangkwelan, anwantherr ingkerrarl ilwenherrem amern-weny, inteltyel-rnem ingkerrenh arlkwek!”
18 Moses-el Pharaoh renh iwerl-alhek, INGKART-warl angkek. 19 INGKARTel Moses renh awekarl angkenh, ran alherrp akngartewek-anem, altwerl-they-anem pwey-alhek-anem. Alherrpel intelty-rnem ingkerrenh kwaty alay-warl-anem iwek. Kwaty alay itnan Apenng-angketyarr. Egypt-itwek intelty arrangkw-anem. 20 Ikwer-penhan INGKARTel Pharaoh renh awerr arrpemarl mpwarek, nthakenh ra Israel-kenh-rnem tyarlewey-angenh Egypt-they.
INGKARTel alker renh atwemengkeleyel
21 INGKARTel Moses renh ilek. “Akwa irrwerlila alker-warl-athek. Atwemengkirrem Egypt-ampeny-itwek, apmer arrpanenhel, arerrey-angenhant-arey atwemengkel.” 22 Kel Moses ra akwa alker-warl-athek irrwerlilek. Atwemengkirrek-anem Egypt-ampeny-itwek ingkerrenh-angkwarr. Atwemengk ayntek arlta irrpetyek-atwety. 23 Artwernem ingkerrenh nthakenh arerrey-angenhant-arey, atwemengk ayntek-kety-anem. Arlta irrpetyel rernem alhey-angenh anek, apmer anyentel-antey anenh. Rernem arey-angenh anek arrangkw. Israel-kenh-rnem-itwel Goshen-ampeny-itwel arlta-antey ayntenh, rernem arenh-anteyarl. Atwemengkirrey-angenh, arrangkw. Lyenentyel-apeny anenh rernem.
24 Pharaoh-el thwenek warrkenh renh, Moses ingwerl-alpetyek. Pharaoh ikwer angkek, “Ya! Arrantherr alhenherr-arey apmer arlpaw-warl, INGKART tnaketyek, ikwer inkwerelhetyek. Atha arrenhantherr nthakenh antwerrkey-angenh. Arelh-rnem-then ampernem-then atnwenheynenherr-arey. Pwelek-rnem-then yep-yep-rnem-then nanikwet-rnem-then nhel-antey anerl-ayntetyekarl.”
25 Moses tyernek Pharaoh-ek. “Arrangkw! Nthakenh anwernantherr pwelek-rnem yep-yep-rnem-then nanikwet-rnem-then akngeynem, anwantherr INGKARTek arrtyemel anthetyek. 26 Anwernantherr yerlirreyel ikwer-rnem ingkerrenh, arrtyemel anthetyek INGKART anwernekantherrenhek. Inpa iterl-arey-angenh, aker ilek-apeny renh anwernantherr antheman, akngerr apek, irrpety apek. INGKARTel ingwer-inger anwernenhantherr ilem wenh.”
27 INGKARTel Pharaoh arwengkilek, awerr inngarl ranap anenh. Israel-kenh-rnem ra tyarlewey-angenh arrangkw-antey. Rernem anenh-antey. 28 Pharaoh-el Moses iltek, “Nhenh-they intem-antey alpa, apey-alpey-angenh-anem. Ayeng apey-alpenty, atha ngenh ipmek atwemarl!”
29 Moses-el renh tyernek, “Mwerr, ntwa ayenh ilek wenh. Ayeng aleth-antey alpetyek. Ayeng apey-alpey-angenh, ngenh aretyek.”

- Exodus
- <
- 10
- >

© 2009 Wycliffe Bible Translators