- Genesis
- <
- 45
- >

45
Joseph-el awayikw-rneman arrkerneyel
1 Joseph ra artnenh-anem. Warrkenh ikwerenh-rnem ra ilek, “Aketh-warl tyerrelhenherr-arey!” Awayenheng rernemant-anem aneyelpek. Ra ikwer-rnem-warl ilelhek-anem, “Ayeng Joseph-arl.” 2 Joseph artewentyel-anem artnek. Egypt-arenyel renh awek. Rernem ikwer angkerrenh-anem.
3 Joseph-el ayteyikw ikwerenh-rnem ayernek, “Artwamp ra iteth-antey aneyel?” Rernem renh tyerney-angenh akatemel anek aterirremel.
4 Joseph angkek, “Arrer-apeny apetyenherr-arey!” Rernem ikwer-warl arrer-anem alhek. Joseph ilelhek ikwer-rnem, “Ayeng aytey arrekingkerrenh. Awank-akerr arringkerr ayenh tharlemilek Egypt-areny-rnem-warl. 5 Atyeng iterrey-angenh ayengarl arleng-alenty ywerrekek. Akngeyel ayenh arrwekel ilanthek, ingwer-rnem itethilerl-apayntetyek. 6 Aherrety atherrel kwaty rntwey-angenh. Aherrety 5-pelel artwerrety arrpemarl, kwaty rntwey-angenh arrangkw arrpemarl. Nthakenh ingwerentyel amern rnkerney-angenh arrangkw, akwetyey-angenh arrangkw. 7 Akngeyel ayenh arrwekel thwenek, arrenhantherr atha arntarnt-aretyek, amern-wenyel arrantherr ingkerrenh ilwekerr.
8 Arringkerr ayenh ikngwey-angenh apmer nhenh-warl. Akngeyelarl ayenhan thwenek, apmer Egypt-warl. Ra ayenh Atyetyart arrernek, Pharaoh-kenhek-rnem, ayeng Atetyart anetyek apmer Egypt-itwel. 9 Arringkerr anamerl alpenherr-arey akngey-warl iley-alpetyek, Akngeyel ayenh arrernek, Egypt-areny ingkerrenhek, atyetyart anetyek. Anamerl-antey akngey akngeynetyek. Akngey atyenh arringkerr iley-alpetyek. 10 Apmer Goshen-itwek arrer-antey atyeng-itwek anetyek! Alerengkw-rnem-then, arreng ngkwenh-rnem-then artartey ngkwenh-rnem-then aypmenh ngkwenh-rnem-then atnwenth ngkwenh-rnem-then ampwal-rnem-then ingkerrenh-antey. 11 Atha arrenhantherr arntarnt-arem apmer Goshen-itwek aherrety 5-pelek-atwety. Canaan-itwek arringkerr anentyan atnwenth-rnem-akert arrantherr ilwemarl amern-wenyel.
12 Benjamin-akerr arringkerr iterl-areyel, wetharl ayeng arrekingkerr ilelhek, ayeng Joseph inngarl. 13 Akngey atyenh arringkerr iley-alpenherr-arey, ra ayenh iterl-aretyek arrpemarl, ayeng Atyetyart ilkwa Egypt-itwek aneyel. Arringkerr anamerl atyeng-warl akngetyenherr-arey.”
14 Joseph-then Benjamin-then ratherr artnemel atnyenerrek. 15 Joseph-el awayikw-rnem arrwantyeynek, anyentarl-anyentarl, ikwerenh-rnem-itwek artnek-anem. Ikwer-penhan rernem angkanem angkerrenh.
16 Pharaoh-el awek Joseph-kenh awayikw-rnem apetyek. Ra ikwer-rnem inkwerelhek, atyetyart ingwer-rnem inkwerelhek arrpemarl. 17 Pharaoh-el Joseph renh ilek, “Awayengkw-rnem ila, rernem ampwal-rnem tangkey-rnem-warl tywenetyek, rernem apmer Canaan-warl alpetyek. 18 Ila renh-rnem, rernem aynaynwekingkerr-then ikngwerl-alpetyek apmer nhenh-warl, ikwerenh-rnem ingkerrenh. Apmer mwerr atha renh-rnem anthetyek Egypt-itwek, amern-angketyarr-itwek.
19 Egypt-areny pakey-rnem akngeynenherr-arey ampernem-then anew arrekingkerrenh-rnem-then inerl-alpetyek. Artwamp ikwerenh-rnem-kenh-then akngetyetyek apmer ikwer-warl. 20 Ampwal ingwer-rneman mentyarl iwerlelpey ampwal ilek-ilek Egypt-arenyel anthem-kety.”
21 Jacob-kenh alerikw-rnem awelhek Atyetyart ikwer. Joseph-el pakey-rnem renh-rnem anthek, amern-rnem-then, rernem apmer Canaan ikwer-warl akngeynetyek, atyetyartarl ilanthek-angkwarr. 22 Joseph-el awayikw-rnem arnkwa mwerr-rnem amentew-ament anthek. Benjamin arnkwa 5-pel anthek thilp man akngerr-then. 23 10 tangkey ra thwenek ampwal Egypt-areny ilek-ilek-akert, aynikw ikwerenhek. Tangkey 10-pel ingwer-rneman amern ilek-ilek-akert, alethek-arelh. 24 Joseph-el renh-rnem ilek, “Ampep-itwek ahel ilterrey-angenh! Mwerrant-arey arringkerr alpenherr-arey Canaan-warl.”
25 Rernem ayerrer Egypt-they alpek, aynikw ikwerenh-rnem-kenh-warl, apmer Canaan-warl. 26 Rernem ikwer iley-alpek, “Joseph iteth-antey, anwingkerr arerl-alpek Egypt-itwek, atyetyart renh arrernek apmer ikwer-itwek ra anayntetyek.” Artwamp ra iylpelant renh-rnem awek, irrtywerremel ilerl-anenty-arrpantey. 27 Rernem artwamp renh ilek ingkerrenh-angkwarr Joseph-elarl renh-rnem ilek-angkwarr-antey. Artwamp ra iterl-anem-arek, rarl pakey arekel. 28 Rernem renh ilek, “Arringkerr atyeng arraty ileyel wenh, rarl iteth aneyel. Kel atha renh aretyek, ayeng ilwey-alentyel.”

- Genesis
- <
- 45
- >

© 2009 Wycliffe Bible Translators