- 1 Peter
- <
- 3
- >

3
Anewart-rnem-akert
1-2 Arelh anewart-rnemew arrewantherr-anem ayeng angkeyel. Arrantherran awelheyew artwa anew arrewantherrenhew, warrkenh-rnemarl awelhem-apeny artwa ilkwernemew. Arrantherr Akngey-angkwarr iterreyel, anew arrewantherrenh apek iterrey-angenharl Akngeyewarl. Mwerr mentyaw, Akngeyewant anaynteyew. Anew arrewantherrenhel arrenhantherrenh areyelarl, nthakenh arrantherr aneyel. Arelh-rnem arrantherr Akngey-angkwarr anenty, anew arrewantherrenhew mwerr-angkwarr anemel, rernemap inweng anthelhem apek Akngey-warl. 3 Arelh ingwer-rnemelan ilek-ilek arrernem alta ikwer-rnem-wenh-warl, mwerr-angker mpwarelhemel. Ingwer-rnemelan nikeletharl arrernem itewarl, itep-warl arrernem mwerr-angker gold-penh, arnkwel-akerr mwerr-angkerel aylpemel. Rerneman iterreyel, “Alakenh-anyeman ayeng mpwarelheyel mwerr-angkerarl.”
4 Rernem-apeny alakenh aney-angenh. Arrantherr mwerr-angkwarr anenty, mwerr-antey angkerl-anemel ingwer-rnem-warl athamerremel ikwer-rnem, Akngeyanap ra iterrem alakenharl, “Arelh nhenh-rneman mwerrarl, arraty inngarl.”
5 Iterrenh-arey arelh yanh-rnemew, rernemarl anenhew awank-akerr. Alakenh-anyemarlap rernem, anenhan awank. Rernemanap aleth Akngeyan nakenh, aleth ikwerant iterremel. Rernem awelhenharl anew ikwer-rnem-wenhew. Alakenhelap rernem mpwarelhenh mwerr-angker. 6 Arelh anyent itna Sarah, Abraham-wenh anewikw. Sarah ranap awelhenharl anewikw ikwerenhew Abraham-ew, “Atyengew-artey mwerr-angker” antwemel. Arrantherr apek anenty irrkaty-angkwarr-antey, arrantherranap ampikw ikwerenh-rnem-apeny anem. Alakenhap arnkatyarl alhewer arrantherr anem, atererrey-angenh.
7 Artwa anewart-rnemew arrewantherr-anem ayeng angkeyel. Mwerr anenh-arey arelh arrewantherrenhew athamerremel. Mwerranty-antey angkenh-arey, ahelerrey-angenh, arweltheney-angenh. Arlka arelh-rnem-wenh rlterrk-wenyarl, artwernem-wenhan rlterrk inngarl. Alakenh-anyemanap arrantherr renh-rnem arntarnt-araynteyew, atwey-angenhel. Arrantherr atwenty arelh arrewantherrenh, Akngeyelan nthakenh arrenhantherrenh awey-angenh-anemarl, arrantherr renh ayernerl-anentyan. Ranap Akngeyan mwerrarl anem arelh-then artwethenew irrkaty-angkwarr. Ranap iwerr anewantherr mpwarew ingkerrenhew, anantherr alpeyew, ikwer-itwel intem-antey aney-alpeyew.
Ingwer-rnemel aharl mpwareyel
8 Athan arrenhantherrenh ingkerrenh ileyel, arrantherraw iterl-araynteyew. Arrantherrap athamerremel anaynteyew mwerrant-arey. Anyent amperrngerremel aneyel, arrantherr ingkerrenh athamerr-aynteyew ikwer. Alakenh-anyem mwerrant-arey anaynteyew. Ingwer-rnemew tyel-angkey-angenh anaynteyew. Nakelhey-angenh. 9 Ingwerentyel arrenhantherrenh iltem, mentyaw angkep renh-rnem iltey-angenh. Ingwerentyelan arrenhantherrenh atwem, mentyaw angkep renh-rnem atwey-angenh. Ingwerentyelan arrenhantherrenh arrarletyel iltem, menty-antey angkep renh-rnem arrarletyel iltey-angenh. Mwerranty mwerr-angkwarr ikwer-rnemew angkaynteyew. Mwerr-angkwarr ikwer-rnemew anaynteyew. Akngeyel arrenhantherrenh rlwanew ikwer. Alakenhap arrantherr mwerr-angkwarr anemer. Akngey ranap arrewantherran mwerrarl anem. 10 Alakenh aynteyel Akngey-wenh pwekel:
“Ingwerenty ilkelheyel, inkwerelhemel anaynteyew mwerr-angkwarr,
ranap ingwerew apmwangkwarr tyel-angkey-angenharl.
Ranap nthakenh irrtywerremel angkey-angenh ikwer-rnem,
arratyant angkemel inngangkwarr.
11 Rap angkeperremer apmwangkwarr-wety, mwerr-angkwarr arraty anemel,
mwerrant-arey anemer ingwer-rnem-akert.
12 Akngeyelan ikwerenh-rnem arntarnt-areyel, rernemarl arraty-angkwarr aneyel ikwer.
Rernemarl Akngey ayerneyel, ran awelheyelarl ikwer-rnem.
Ingwer-rnemarl apmwangkwarr aneyel-rnem, ran intwemelerremarl ikwer-rnem-wety.”
13 Kel arrantherr innganem aley arrkernelheyel, arraty-angkwarr aneyew. Ingwer-rnemelan arem-anemarl, nthakenh-anemarl irrwerney-angenh arrenhantherrenh. 14 Ingwer-rnemelan aleth irrwerney-angkerarl. Rerneman tyel-angkem apmwangkwarr arrewantherr, rlterrkelemel. Mentyaw, artewenty iterrey-angenh! Akngeyelan arntarnt-arem arrenhantherrenh ingkerrenh. Ranap arrenhantherrenh aletharl mwerr mpwareyel, rlterrkelemel. Ingwer-rnem-wety atererrey-angenh. 15 Jesus Christ ranap impen inngarl. Aleth ikwerant iterremel anaynteyew. Ingwer-rnemel arrenhantherrenh ayernem, “Ilekew arrantherr inkwerelhemel Jesus apenteyel?” Alakenh-tangkwel arrantherr iterreyew mwerranty. Arrantherr tyerneyew arraty-angkwarr-tangkwel, rernemaw anaynt aweyew. Angkenh-arey arrantherr arternp-mernt, nakelhey-angenh. 16 Akngey ran aweyel arrenhantherrenh, arrantherrarl angkeyel. Apmwel-ayeth angkey-angenh, arrantherr-antey nyerrel anthelhewerr. Ingwer-rnem, rernemarl tyel-angkeyel Christian-rnemew, rerneman arrenhantherrenh awem, mwerr-angkwarr angkerl-anenty, rernemap nyerrerrem-anem.
17 Arrantherr apekarl apmwelhelemeng-arey, ingwer-rnemel arrenhantherrenh irrwernem arrpemarl. Alakenh-anyemarlap ra apmelerr aynteyelan, arrantherr-anteyarl apmwelhelew. Rernem apek arrenhantherrenh irrwerneyel, arrantherrarl mwerr-angkwarr aneyelew. Mwerrarlap ran, arrantherrarl angkep ahelerrey-angenh ikwer-rnem. Akngeyan arrewantherr inkwerelheyel, arrantherrarl ikwer-angkwarr aneyelew.
18 Iterreyew angka Jesus Christ-akertew-anem. Rernem arrenhantherrenh irrwampenh-antheyel, rernemarl Jesus renh irrwampenh-anthenh-apeny. Ranap artwa mwerr-angkerarl, apwelelhey-angenh anenh, rernemanap renh atwew ipmew-antey. Rap katy ilwew, apmwa anewantherrenh akngeyew, anenhantherrenh anyenteleyew Akngey ikwer-warl. Arlka ikwerenh ywerrew, Akngeyelan inwengan ikwerenh itethelewarl.
19 Apmer ingwer-itwew Akngeyel aweyaw-rnem atnyeneyel tyayl-itwew-apeny. Jesus ra apmer ikwer-warl alhew, renh-rnem angka mwerr-angker ilerl-alpeyew. 20 Rernemanap arrwekeleny-rnemarl, artwa Noah-arl anenheng-areyarl. Akngeyan mpwelhenh ikwer-rnem, angkep alpeyew ikwer-warl. Arrangkw! Rerneman awelhey-angenh ikwer. Anyent rant Noah-ant awelhenh ikwer. Rap rtnwa ilkwa artenh. Ikwerenh-rnemant aylpew rtnwa ikwer-warl, 8-ant. Akngeyelarl kwaty ilkwa thwenew, rernemantarlap rtnwa kwenel iteth anewan kwaty atnyerr-angkwarr. 21 Kel alakenh-anyemap Akngeyel anenhantherrenh iteth atnyenem. Anenhantherrenh baptise-emelemarl kwaty-warl, kwatyelanap anenhantherrenh artenhem, kwaty atnyerrelarl arrwekeleny-rnem artenhew-apeny. Ilekew anantherr kwaty-warlan aylpeyel? Ahern arlkepenh irrarlkeyew? Arrangkw! Alakenhap anantherr Akngey renh ilem, anantherrarl anthelhem ikwer-warl, apent-aynteyew ikwerenh-angkwarr-anem. Aleyan anantherr nyerrerrey-angenh-anem, Akngeyelarl anenhantherrenh irrarlkew apmwewety. Ran anenhantherrenh itethelew, Jesus renharl itethelew-apeny ipmepenh. 22 Jesus ran alpew irrwerl-anem, aney-alpeyew Akngey-itwel. Aleyanap ra aney-alpew ilkwanem, chair ilkwitwew aneyel Akngey-itwew arraty-ampeny, arawerrng ilkwakert. Ranap ilkwarl ingkerrenhew aneyel; antyerl-rnemew-then, inweng apmwernemew-then, atyetyart ilkwernemew apmer arrpanenh-areny-rnem-akerr. Ranap arawerrng ilkwakert ingkerrenh ikwer-rnem-angkwarr.

- 1 Peter
- <
- 3
- >

© 2009 Wycliffe Bible Translators