- Acts
- <
- 15
- >

15
Tyaty-areny atyetyart-rnem apmer Jerusalem-itwek angkerretyek
1 Antioch-areny ingwer-rnem Jesus-arl apenteyel-rnem rernem Jew-weny anenh. Arlta ingwerel Ingkart-areny Jew ingwer-rnem apmer Judea-they apetyek apmer Antioch-warl, ingwer-rnem akalty-anthetyek, atherr-angkwarr-penh. Rernem Ingkart-areny-rnem akalty-anthek, rernem Moses-kenh angka arrweleny apenterl-ayntetyek-arrpantey. “Akngeyel arrenhantherr atnyeney-angenh, Moses-kenh angka apentey-angenharl arrantherr aneyelan.” 2 Rernem ilenh, Paul-then Barnabas-then. Antioch-areny-rnemel Paul Barnabas-atherr artwa ingwer-rnem-then rlwanek, Jerusalem-warl alhetyek, rernem Akngey-kenh angka arratyilerretyek, Akngey-kenh angkakert-rnem-then tyaty-areny-rnem-then.
3 Tyaty-arenyel-rnem renh-rnem kel thwenek. Rernem alhek, Phoenicia-angkwarr, Samaria-angkwarr. Rernem tyaty-areny-rnem ilek, “Akngeyel Jew-weny-rnem kel atnyenek, itethilek.” 4 Paul-kenh-rnem Jerusalem-warl alhek. Rernem ikwer-rnem inkwerelhek. Paul-el renh-rnem ilek, “Aray, Akngeyel Jew-weny-rnem itethilek. Anwantherr ikwer-rnem Akngey-kenh angka renh-rnem akalty-anthetyek.” 5 Artwa Jesus-arl apenteyel ingwer-rnem Pharisee-rnem-arl anenh. Rernem-anem rtnerl-alhemel angkek, “Aray, Jew-weny-rnem rernemarl Jesus tnakem artwirretyek-tangkwel, Moses-kenh angkek-anem awelhey-alenty.”
6 Kwertengerl-rnem-then arntarnt-arey-angker-rnem-then anyentirrenh, angkerretyek. 7 Rernem intem-antey ilerrenh. Peter-anem rtnerl-alhemel angkek, “Arrantherr kel akalty, Akngeyel ayenh rlwanek atha apmer arrpanenh-angkwarr angka mwerr-angker ilerl-apayntetyek Jew ingwer-rnemek, rernem-anem Jesus tnaketyek. 8 Akngey kel ingkerrenhek akalty. Akngey kel lwewarrernelhek Jew-weny-rnemek. Ikwer-rnem inkwerelhek ra anwekantherr inkwerelheyel-apeny. Akngeyel Itnweng Rlwart renh ikwer-rnem-warl thwenek, anwekantherr-warl thwenek-apeny. 9 Ranem Jew-weny-rnem-kety apmwan iwek rernem renh tnakenty, rarl anwekantherrety apmwa iwek-apeny. Anwantherr renh tnakem aleth-antey. 10 Ilek-ketyarl arrantherran awerr aneyel ikwer-rnem, rernem Akngey-kenh angka apentekerran? Iterl-aray, anwantherr Moses-kenh angkek ywarn apentetyek arrkernelheyel. Arrwekeleny-rnem ywarn arrkernelhenh arrpemarl. 11 Akngeyel ingkerrenh anwenhantherr atnyenem, anwekantherr inkwerelhemel anwantherrarl Jesus tnakenty, Jew-rnem-then, Moses-kenh angka iterl-arey-angenh-rnem-then.”
12 Barnabas Paul-atherr angkenharl tyaty-arenyel-rnem renh-atherr akatemel awenh. Ratherr renh-rnem ilek Akngeyelarl renh-atherr rlterrkilek, ilek-ilek mpwaretyek, arntety-rnem mwerriletyek, Jew-weny-rnem-itwek.
13 James-el-anem ilek, “Atyenh-rnem, atyeng-anem awelhenherr-arey! 14 Simon-el ayenh ilek, ‘Akngeyel renh-rnem arrwekel rlwanek, rernem ikwer-areny-rnem-anem anetyek.’ 15 Akngey-kenh angkakert arrwekeleny-rnemel ilerl-apenh, alakenh arrpemarl. Akngey-kenh angka arrwekeleny alakenh-anyem aynteyel. 16 Ingkart ra angkek, ‘Ingwer-ingeran ayeng apey-alpeyenh, atha David-kenh-rnem akngerriletyek, rernemarl irrpetyapant aneyel-kety. 17 Ikwer-penhan Jew-weny ingwer-rnem Ingkart-warl-anem angkepirreyenh, Ingkartel renh-rnem arrwekel rlwanek-angkwarr.’ 18 Ingkart ra awank-antey alakenh angkek. 19 Alakenh-anyem anwantherr arrkngert angkey-angenh, rernem menty Akngey-warl angkepirretyek. 20 Anwantherr ikwer-rnem ingkwernetyek pip ikwer-rnem-warl thwenetyek, rernem angka arraty iterl-aretyek. Anwantherr mwerrant-arey anayntetyek, Moses-kenh angka arrwekeleny aynteyel-angkwarr, rernem irrtywerremel altyerr-arrpantey-rnem-itwek tyenkerr amern-then aker-then arlkwey-angenh anayntetyek, rernem ingwer-kenh anew ikngwey-angenh anayntetyek, rernem aker arrkngangketyarr arlkwey-angenh anayntetyek, arrknga antywey-angenh anayntetyek. 21 Aray, awank-they apmer arrpanenh-itwek Moses-kenh angkangkwarr akalty-anthenh. Rernem arlta Saturday arrpanenhel anyentel-anyentel reytirrek Jew-rnem-kenh tyaty akely-rnem-itwek.”
Jerusalem-areny-rnemel pip thweneyel Antioch-areny-rnem-warl
22 Ikwer-penh angkakert-rnem-then arntarnt-arey-angker-rnem-then tyaty-areny ingkerrenh rernem artwernem-anem rlwanek, Paul Barnabas-atherr-angkwarr Antioch tawen-warl alhetyek. Judas itna ingwer Barsabbas-an. Artwa ingweran Silas. 23 Kel rernem pip ingkwernek thwenetyek ikwer-atherr-angkwarr. Rernem alakenh ingkwernek pip-warl, Antioch tyaty-areny-rnemek, “Atyenh-rnem, Jesus-arl apenteyel-rnem akngerr, angkakert-rnem-then tyaty-areny atyetyart-rnem-then! Arrantherrarl Jew-weny-rnem, arrantherr Antioch tawen-itwek aneyel apmer Syria-el apmer Cilicia-el-then. 24 Anwantherr awek ingwer-rnemarl arrekantherr irrpelthirreyel. Anwantherr awek artwa tyaty-areny irrpety arrekantherr-warl alhek, rernem-anem arrenhantherr ilpertiley-alhek. Anwernantherran renh-rnem thweney-angenharl, anwernantherr arlarl. 25 Anwernantherr angkerrenh, Barnabas-atherr Paul-atherr ingwer-rnem-then arrekantherr-warl thwenetyek. Anwernantherr Barnabas Paul ikwer-atherr inkwerelhemel. 26 Ingwer-rnem ikwer-atherr irrpelthirrenh, irrwampenh anthenh, ratherrarl Jesus Christ-kenh angka ilerl-apenhek. 27 Anwernantherr-anem Judas-atherr Silas-atherr ikwer-atherr-angkwarr thwenem. Rernem pip ikwer-penh angka anayntilem, angka anyent renhey-antey. 28 Itnweng Rlwartel ra anwekantherr ilek, arrekantherr angka irrpetyapant anayntiletyek. 29 Arrantherr amern-then aker-then arlkweyang anetyek, ingwer-rnemel altyerr-arrpantey tyenkerr anthekarl-kety. Arrantherr arrknga antyweyang anayntetyek aker arrkngangketyarr. Arrantherr apmwel-areth mpwarey-angenh, ingwer-kenh anew ikngwey-angenh. Arrantherr mwerr-angkwarr anetyek, nhekant awelhemel.”
30 Tyaty-areny-rnemel artwa renh-rnem thwenek, apmer Antioch-warl. Rernem Antioch tyaty-areny-rnem akarrilek. Pip-anem rernem anthek. Artwa anyentel-anem reytemilek. 31 Angka renh awemel tyaty-areny-rnem inkwerelhek, angka mwerr-angkerarl reytemilekek. 32 Judas-atherr Silas-atherr ratherr Akngey-kenh angkakert akalty atherr anenh. Ratherr-anem Jesus-arl apenteyel-rnem akngerr akalty-anthek rlterrkilemel-anem.
33 Ratherr arleng-alenty aney-alhek. Ikwer-penhan Jesus-arl apenteyel-rnemel Antioch-areny-rnem thweney-alpek Jerusalem-warl, 34-35 Paul Barnabas-atherr Antioch-el anenh. Ratherr renh-rnem Akngey-kenh angka akalty-anthek, ikwer-rnem anayntilek angka renh. Ingwer-rnemel angka akalty-anthek arrpemarl.
Paul Barnabas-atherr
36 Ikwer-penhan Paul Barnabas-warl angkek, “Ntwa tawen nheng-rnem iterl-areyel? Aylanth renh-rnem aretyek, akngerr ingwer-rnem arrwekelarl aylanth akalty-anthek-rnem Akngey-kenh angka.” 37 Barnabas ilkelhenh artwa John atnwenhetyek arrpemarl. John itna ingweran Mark. 38 Mark ikwer-atherrety arrwekel arlkarirrek, aleth ikwer-atherr-angkwarr warrkirrerl-anekerr. Alakenh-they renh-atherr Pamphylia-they iwerl-alhek. Paul ilkelhey-angenh renh atnwenhetyek, rarl arlkarirremel alpek-kety.
39 Ratherr Mark ikwer-they ilterrek. Ywarn arratyilerremel ratherr kel ipmelhekant-anem. Barnabas-el-anem Mark renh ikngwerl-alhek. Ratherr rtnwewarl nganerl-alhek apmer Cyprus-warl alhek. 40 Paul-el Silas rlwanek ilkwatherr alhetyek. Tyaty-areny-rnem ikwer-atherr Ingkart-warl angkek, Ingkartel renh-atherr arntarnt-aretyek. 41 Ikwer-penh ratherr Syria-angkwarr Cilicia-angkwarr alhek. Ratherr tyaty-areny ingwer-rnem rlterrkilek-anem.

- Acts
- <
- 15
- >

© 2009 Wycliffe Bible Translators