- Revelation
- <
- 21
- >

21
Alker-then ahern-then rlengkeny-anem aneyel
1 Ikwer-penhan atha arew altyerr-angkwarr alker-then ahern-then rlengkeny. Alker awankeny-then ahern awankeny-then ywerrew-anem. Kwaty alayan ywerrew arrpemarl. 2 Athap Akngey-wenh tawen arew, Jerusalem, rlengkeny-anem, amparrkenty-anem. Tawen ran irrwerl-they atwarrenhey-alpenh, mwerr-angkerarlap ran. Ranap arelh-malangk-apeny, yep-yep akely-itwewarl itengerrenh-apeny. 3 Ingwerenty-anem arlkew artewentyel inngey chair ilkwa ikwer-they,
“Rlengkan Akngey aneyel artwernem-then arelh-rnem-then-akert aleth-antey.
Rernemanap ikwerenh-rnem aneyel. Ran Akngey ikwer-rnem-wenh, rap renh-rnem arntarnt-areyel intem-antey.
4 Rap anngwelty iparem annga ikwer-rnem-wenh-they. Nthakenh rernem ilwey-angenh-anem, arrangkw-anem.
Nthakenh rernem alpwely arrangkemel aney-angenh-anem, arrangkw-anem. Arlka kwarnelhey-angenh arntetyerrey-angenh, arrangkw-anem.
Ingkerrenhan ingwer-lkwer-anem, mwerr-angker innga. Ilek-ilek apmwa arrangkw-anem irreyenh.”
5 Akngey ra anenh-antey chair arlter ilkwa ikwer-itwew, rap angkew,
“Awelhenh-arey atyeng! Rlengkan atha ilek-ilek ngwampeny mpwarem, mwerr-angker-anem!”
Rap angkew atyeng arrpemarl, “Angka nhenh ingkwerna pip-warl, arraty inngeyarlap ran. Ingkerrenh angka ikwer awelheyew.” 6 Ra atyeng angkew arrpemarl,
“Kel-antey! Irreyel-anem, ayengarl angkew-angkwarr. Ayengan arrwekel anenh, ayengap iteth intemarl anaynteyenh. Ingwerenty angkethakw apek, athap alhewer antheyenh kwaty mwerr-angker atyenh, kwaty ngenty atyenh. Kwaty ranap itetheley-angker, athap alhewer antheman. 7 Ingwerenty rlterrk apek rtnem arrenty-wenh-angkwarr-wety, rap inem kwaty mwerr-angker renh atyenh. Ayengan Akngey ikwerenh aneyenh, ranap aleraty atyenharl aneyenh. Alakenh.”
8 Ingwer-rnemanap arrangkwarl. Rernemap rwa ilkwel anerl-aneyenh, aletharl ampaynteyenh-itwew, ikwakel kwert itntaynteyenh. Ingwer-rneman atererremelarl anenh. Rlterrkarl ayntenheng-arey rernem nyerrerrenh, ayenh apentewerr. Ingwer-rneman awelhey-angenharl angka atyenhew, ingwer-rneman apmwangkwarrarl anenh, ingwer-rnemelan akngerr ipmewarl atwenh. Ingwer-rneman apmwangkwarr ayntenh akngerr ingwer-rnem-itwel. Ingwer-rnemelan pwentyel aylenh, arntety mpwarenh. Ingwer-rneman kwenerrenharl ampwal apwert-penh-rnemew arwerl-penh-rnemew-then. Ingwer-rneman irrtywerl-amperney-angker-rnemarl. Athan ikwer-rnem-wenh-angkwarr irrwareyel. Nhenh-rnem ingkerrenh ilweyenh atherr-inger. Ahern-itwew-tangkwel rernem ilwew, rwa ilkwitwew-anem ilweyenh.
9 Ntwa apek antyerl weth-rnem 7 iterl-areyel irrkwernem 7-akert? Rernem thelew ilek-ilek apmwa ahern-warl. Antyerl anyentan angkew atyeng, “Mpa! Atha ngenh arelh anyent lwewarrerneyew. Ran Akngey-wenh yep-yep akely-itwew itengerreyenh.” 10 Inweng Akngey-wenhan atyeng-warl aylpenhey-alhew-anem. Antyerl rap ayenh akngew irrwerl apwert ilkwewarl. Rap ayenh tawen Akngey-wenh-antey Jerusalem lwewarrernew. Tawen rap atwarrenhey-alpenh Akngey-they irrwerl-they. 11 Tawen ra artewenty amparrkenh lyenenty Akngey-wenh-akert, glass-arl rlkeyel-apeny itwernel, alakenh. 12-13 Wall ilkwa irrwerl innga arlpenty apwert-penhel tawen renh amperelew, keyt-rnem 12-akert. Ingwerentyel itna ingwerek-ingwer ingkwernew keyt ingkerrenh-itwew. Itnerneman 12-akertarl, amentew-ament rernemanap artwamp anyent-wenh alerikw-rnem, ikwer-renh-wenh altyernem-then. Artwamp itnan ikwerenh Israel, awank-akerrarl anenh. Keyt ikwer-rnem-itwew anyentarl-anyentarl antyerl-rnem arntarnt-aremel rtnenh. Keyt-rneman alakenh rtnenh: akngerrakw-ampeny irrpety, antekerr-ampeny irrpety arrpemarl, ayerrerr-ampeny irrpety arrpemarl, altwerl-ampeny irrpety arrpemarl. Alakenh. 14 Rernem wall renh artew apwert ilperr-ilperr ilkwernem 12-itwew. Apwert-rnemel wall antwerrkenh, ra aytnewerr. Apwert-rnem-itwew itnernem 12 ingkwernew, kwertengerl Jesus-wenh-rnem-then.
15 Antyerl irrkaty weth rarl atyeng angkenh, ra ampwal arlpenty antwerrkenh gold-penh ruler-apeny, arraty measure-emeleyew-arelh. Rap iterl-areyew, nthakenh tawen ra rtnenh-angkwarrarl – ilkwa apek, akely apek. Keyt-rnem 12, wall arlpenty-then, ingkerrenh-antey ra measure-emeleyew. 16 Tawen ran square-apeny rtnenh, box ilkwapenyarlap ran. Antyerl ra ampwal measure-emeleyew-arelh akngerr-inger arrernew tawen ikwer-angkwarr. Alakenh ra akngerrakw-ampeny-tangkwel measure-emelew. Arlpentyarlap ran, 2,400 kilometres. Irrkaty-angkwarr ra antekerr-ampeny measure-emelew. Arlpentyarlap ran, 2,400 kilometres arrpemarl. Ayererr-ampeny arlpenty arrpemarl, 2,400 kilometres. Altwerl-ampeny arlpenty arrpemarl, 2,400 kilometres. Irrwerl-warl-athek-anem ra measure-emelew ahern-they irrkaty-angkwarr, 2,400 kilometres, irrwerl inngey. 17 Wall-anem ra ampep-itwew measure-emelew, arlpaw apek, tyet apekarl. 65 metres-arlap ran, arlpaw inngey. 18 Wall-an apwert mwerr-angker jasper-theyarl mpwarew. Tawen ranap mwerr-angker arrpemarl, gold-penh mpwarew, glass-apeny arrtyernenh. 19-20 Apwert ilperr-ilperr ilkwa 12 weth-rnem-itwew apwert akely ilek-ilek alkeny-alkeny ayntew, rainbow-apeny arrtyerneyel; atherrk-atherrk, alker-alker, arlter, rnter-rnter, arrkeyt-arrkeyt, irrpwerl-anem. 21 Keyt 12 weth-rneman rernem mwerr-angker arrpemarl, apwert arlwa ntwarlker-penh mpwarew. Apwert ranap kwart-apeny itnan pearl. Keyt ingkerrenh mpwarew apwert arlter arlwa ingwerek-ingwer-penh, ilkwarlap rerneman. Keyt-angkwarran atha arew kwen-warl iwerr arlpaw-anem. Mwerr-angker arrpemarlap ran, gold-penh mpwarew, glass-apeny arrtyernenh.
22 Apmer Akngey nakaynteyew-arelh atha arey-angenh-antey tawen ikwer-itwew, arrangkw. Ingkart Akngey, Atyetyart Ilkwa Ingkerrenhew rantey tawen ikwer-itwew aneyel, yep-yep akely ikwerenh-then. Ratherrap ikwer-itwew aneyel aleth-antey, ingwer-rnemel renh-atherr alhewer-they nakaynteyew. 23 Ingkeny-then alkent-then arrtyerney-angenh yanh-itwew. Akngey rantelap arrtyerneyelan, yep-yep akelyel-then arrtyerneyel rwel-apeny. 24 Alakenh-anyem akngerrel apmer arrpanenh-areny-rnemel areyenh anaynt inngey, arraty-angkwarr alheyew. Atyetyart apmer arrpanenh-areny-rnemel man akngetyeyenh, ilek-ilek mwerr-angker-rnem-then apmer ikwer-warl. 25 Itwernew-apeny aletharlap ran. Keyt 12 weth-rneman altywer aletharl ayntaynteyenh. Ingwer-rnemel nthakenh akentey-angenh. Apmer iIkwer-itwew nthakenh atemwengkerrey-angenh-anem. 26 Akngerr inngel apmer arrpanenh-arenyel ilek-ilek mwerr-angker akngetyeyenh apmer ikwer-warl, man-then arnkwethen. 27 Ampwal apmwerneman nthakenh akngetyey-angenh, arrangkw. Ilengem arrentyew perayerreyew-arelh nthakenh akngetyey-angenh, arrangkw. Apmwangkwarr aneyel-rnem-then irrtywerremel iley-angker-rnem-then rerneman nthakenh apmer ikwer-warl alhey-angenh, arrangkw. Akngey-wenh-rnemant alheyenh. Yep-yep akely ikwerenhel itnernem ingkwernew pwek ikwerenh-warl, itna ikwerenh-rnem-wenh-akertant. Rerneman iteth intemarl anerl-aneyenh.

- Revelation
- <
- 21
- >

© 2009 Wycliffe Bible Translators